text: Stor interesse for kontrol ved grænsen
  27 april 2016 kl. 14.50
  Hjemmeværnet er klar til at hjælpe med grænsekontrol ved den dansk-tyske grænse.
  Tirsdag meddelte Justitsminister Søren Pind (V), at Hjemmeværnet skal aflaste politiet med grænsekontrol.
  I alt skal Hjemmeværnet aflaste politiet med 125 årsværk.
  Vi har kun vidst det i et døgn. Men allerede nu tikker der sms’er og mails ind fra interesserede folk, der synes, at det lyder spændende.
  
  Allerede nu er interessen stor blandt hjemmeværnsfolkene.
  - Jeg var lidt overrasket over, at der kom henvendelser efter så kort tid. Vi har kun vidst det i et døgn. Men allerede nu tikker der sms’er og mails ind fra interesserede folk, der synes, at det lyder spændende, siger kaptajn i Hjemmeværnet i Søgårdlejren, Anders Sørensen, til TV SYD.
  Hos Hjemmeværnet i Søgårdlejren melder man sig klar.
  - Det er en interessant opgave. Vi er her til at støtte samfundet og politiet. Det gør vi rigtig godt, siger konstabel i Hjemmeværnet, Klaus Nissen, til TV SYD.
  Han giver sit bud på den store interesse blandt hjemmeværnsfolkene.
  - Det er oplevelsen og udfordringen ved at stå dernede, og gøre det som vi også frivilligt gør og træner i.
  Spørgsmålet er så, om Hjemmeværnet er klar til opgaven.
  - Vi er vant til bevogtning. Men det kræver en anden tankegang og uddannelse i konflikthåndtering og kontaktfærdigheder, uddyber kaptajn Anders Sørensen.
  Så værnet melder sig klar til at løfte opgaven.
  - Hjemmeværnet er meget positivt indstillet, og vi er i stand til at løse opgaven, når vi har fået ekstra uddannelse.
  Planen for grænsekontrollen
  Politiet skruer ned på antallet af betjente ved grænsen. Det lave aktivitetsniveau ved grænsen gør, at politiet vurderer, at man kan skrue ned med 40 årsværk. Hvis det bliver nødvendigt, kan man skrue op igen. Hjemmeværnet skal bistå politiet i forbindelse med grænsekontrollen. Hjemmeværnet vil være under politiets ansvar og ledelse, og Hjemmeværnet vil gennemføre et målrettet uddannelsesprogram i regi af politiskolen. Samlet vil Hjemmeværnet kunne aflaste politiet med 125 årsværk.
  
  